**ЧРЕЗ**

 **ПРЕДСЕДАТЕЛЯ НА**

 **НАРОДНОТО СЪБРАНИЕ**

**ДО**

**МИНИСТЪРА НА**

**ВЪНШНИТЕ РАБОТИ**

**ВЪПРОС**

 от Борис Станимиров

 народен представител от ПГ на Реформаторския блок

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

ОТНОСНО: **Визовите изисквания на САЩ за български граждани.**

**Уважаеми господин Министър**,

На 7 февруари 2014г. България официално нотифицира ЕК, че страната ни е засегната  от липса на реципрочност по отношение на визовите изисквания на САЩ за български граждани.

Европейски регламент (ЕС) N1289/2013 дава възможност след такава нотификация ЕК да се намеси незабавно,  след определен срок, по своя инициатива, или след  допълнителна молба на държавата членка, включително с реципрочно въвеждане на визови изисквания за определени категории граждани на третата страна, третираща неравнопоставено граждани на ЕС.

Повече от 9 месеца след официалната нота не е публично известно Европейската комисия да е предприела последващи действия по казуса.

 Моите въпроси към Вас са:

1. Имате ли официална информация за предприети действия от страна на ЕК по българската нота?

2. Ако не са предприети такива действия, какви мерки и в какви срокове ще предприеме МВнР,  за да осигури институционално съдействие от ЕК за премахване на визовите изисквания на САЩ спрямо българските граждани?

3. Има ли постигнат напредък в двустранните преговори  между България и САЩ за премахване на визовия режим?

 **Борис Станимиров**

София,03.12.2014г. Народен представител от ПГ РБ